題浯溪
作者：白玉蟾
朝代：宋

paragraphs: 芙蓉睡足西風冷，漁陽捲入來無影。
不思夜火笑驪山，甘欲庭花唱宮井。
馬嵬山下杜鵑聲，羅襪空淒花草馨。
誰謂霓裳非有情，倚腔猶韻雨霖鈴。
胡人先母而後父，此語悟君君不悟。
天下何思復何慮，華清目送豬龍去。
已矣去，知不知，悲莫悲於南內悲，危猶危似西狩危。
伊人事定有所制，但得抱女成歔欷。
元都水，顔太師，截祿山骨爲之字，瀝祿山血爲之辭。
未千年事幾如此，風雨剝蝕蒼苔碑。
禹啟乘雲去亦久，客舟空艤浯溪湄。